FI Euroopan unionin virallinen lehti C 222/9

Ilmoitus tuojille rekisteröidyn viejän järjestelmän soveltamisesta Euroopan unionin yleisessä tullietuusjärjestelmässä

(2018/C 222/08)

Euroopan unioni myöntää yleisessä tullietuusjärjestelmässään kauppaetuuksia kehitysmaille yleisen tullietuusjärjestelmän soveltamisesta ja neuvoston asetuksen (EY) N:o 732/2008 kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU) N:o 978/2012 (1) nojalla. Mainitun asetuksen 33 artiklan 2 kohdan mukaisesti alkuperätuotteen (peräisin olevan tuotteen) käsitteen määrittelyä ja siihen liittyvän hallinnollisen yhteistyön menetelmiä koskevat säännöt vahvistetaan tullilainsäädännössä eli Euroopan parlamentin ja neuvoston asetuksen (EU) N:o 952/2013 täydentämisestä tiettyjä unionin tullikoodeksin säännöksiä koskevien yksityiskohtaisten sääntöjen osalta 28 päivänä heinäkuuta 2015 annetussa komission delegoidussa asetuksessa (EU) 2015/2446 (2) sekä unionin tullikoodeksista annetun Euroopan parlamentin ja neuvoston asetuksen (EU) N:o 952/2013 tiettyjen säännösten täytäntöönpanoa koskevista yksityiskohtaisista säännöistä 24 päivänä marraskuuta 2015 annetussa komission täytäntöönpanoasetuksessa (EU) 2015/2447 (3).

Yleisen tullietuusjärjestelmän (GSP-järjestelmää) alkuperäsääntöjä uudistettiin vuonna 2010. Tässä yhteydessä päätettiin, että tavaroiden A-alkuperätodistukset korvattaisiin vuodesta 2017 alkaen järjestelmällä, jossa rekisteröidyt viejät todistavat itse tavaroiden alkuperän (ns. alkuperävakuutuksilla). Kyseistä uutta järjestelmää kutsutaan ”rekisteröityjen viejien järjestelmäksi” (”REX-järjestelmäksi”). Uuden lainsäädännön mukaan kauppalaskuilmoitukset korvataan viejien laatimilla alkuperävakuutuksilla silloin, kun lähetyksen sisältämien alkuperätuotteiden yhteisarvo on enintään 6 000 euroa. Kuka tahansa viejä voi antaa tällaisia vakuutuksia.

REX-järjestelmää on sovellettu 1. tammikuuta 2017 alkaen GSP-järjestelmän edunsaajamaihin ja -alueisiin. Kaikille GSP-järjestelmän edunsaajamaille ja -alueille annetaan kuitenkin asetuksen (EU) 2015/2447 79 artiklassa mahdollisuus päättää itse, haluavatko ne aloittaa REX-järjestelmän soveltamisen vuonna 2017, vuonna 2018 vai vuonna 2019. Kussakin tapauksessa myönnetään yhden vuoden siirtymäaika, jota voidaan pidentää vielä kuudella kuukaudella, jos edunsaajamaa tai -alue ilmoittaa tästä Euroopan komissiolle.

Siirtymäkauden aikana GSP-järjestelmän edunsaajamaiden ja -alueiden toimivaltaiset viranomaiset voivat edelleen antaa A-alkuperätodistuksia viejille, joita ei vielä ole rekisteröity. Viejiin, jotka on rekisteröity, sovelletaan ainoastaan REX-järjestelmää.

REX-järjestelmää on sovellettu 1. tammikuuta 2017 alkaen seuraaviin GSP-järjestelmän edunsaajamaihin ja -alueisiin; Angola, Bhutan, Burundi, Cookinsaaret, Djibouti, Etelä-Sudan, Etiopia, Guinea-Bissau, Intia, Itä-Timor, Jemen, Kenia, Keski-Afrikan tasavalta, Kiribati, Komorit, Kongo, Kongon demokraattinen tasavalta, Laos, Liberia, Mali, Mikronesia, Nauru, Nepal, Niue, Pakistan, Päiväntasaajan Guinea, Salomoninsaaret, Sambia, São Tomé ja Príncipe, Sierra Leone, Somalia, Togo, Tonga, Tšad ja Tuvalu.

Kun otetaan huomioon yhden vuoden pituinen siirtymäkausi ja mahdollisuus pidentää sen voimassaoloa vielä kuudella kuukaudella, kaikkien edellä mainittujen GSP-järjestelmän edunsaajamaiden tai -alueiden on määrä soveltaa REX-järjestelmää täysimääräisesti 1. heinäkuuta 2018 alkaen. On kuitenkin muistettava, että GSP-järjestelmän edunsaajamaat ja -alueet voivat soveltaa REX-järjestelmää vasta sen jälkeen, kun ne täyttävät asetuksen (EU) 2015/2447 70 ja 72 artiklassa säädetyt edellytykset. Edunsaajamaat ja -alueet, jotka eivät täytä näitä edellytyksiä kyseiseen päivämäärään mennessä, eivät pysty soveltamaan REX-järjestelmää. Näin ollen ne eivät voi saada GSP-etuuksia 1. heinäkuuta 2018 alkaen ennen kuin ne ovat täyttäneet kyseiset edellytykset. Yksityiskohtaiset tiedot päivämääristä, joina kukin GSP-järjestelmän edunsaajamaa ja -alue aloittaa rekisteröityjen viejien järjestelmän soveltamisen, ovat Europa-verkkosivuilla (4). Toimijoita kehotetaan vierailemaan kyseisellä sivustolla säännöllisesti tarkastaakseen, saavatko edellä mainitut GSP-järjestelmän edunsaajamaat ja -alueet soveltaa REX-järjestelmää ja milloin ne voivat tämän aloittaa.

Euroopan komissio ilmoittaa Euroopan unionin toimijoille, että ainoastaan kyseisissä GSP-järjestelmän edunsaajamaissa ja kyseisillä GSP-järjestelmän edunsaaja-alueilla rekisteröityjen viejien tai näiden maiden ja alueiden viejien laatimia alkuperävakuutuksia voidaan käyttää todistamaan tavaroiden etuuskohtelualkuperä 1. heinäkuuta 2018 alkaen silloin, kun lähetettyjen alkuperätuotteiden yhteisarvo on enintään 6 000 euroa (5).

Näin ollen GSP-etuuksia ei myönnetä, jos GPS-etuuskohtelualkuperän todisteena edistetään 1. heinäkuuta 2018 jälkeen annettu A-alkuperätodistus. GSP-etuuksia ei myöskään myönnetä, jos 1. heinäkuuta 2018 jälkeen laadittuja kauppalaskuilmoituksia esitetään todisteena GSP-etuuskohtelualkuperästä sellaisten lähetysten osalta, joiden sisältämien alkuperätuotteiden yhteisarvo on enintään 6 000 euroa.

Sen vuoksi toimijoita, jotka esittävät Euroopan unionissa kirjallisia alkuperäselvityksiä yleisen tullietuusjärjestelmän mukaisesti, kehotetaan toteuttamaan kaikki tarvittavat toimet ja varotoimenpiteet varmistaakseen, että niiden edellä mainituissa GSP-järjestelmän edunsaajamaissa ja edellä mainituilla GSP-järjestelmän edunsaaja-alueilla olevat tavarantoimittajat ovat tietoisia etuuskohtelualkuperän todistamista koskevan menettelyn muuttumisesta sekä väärän alkuperäselvityksen (A-alkuperätodistus ja kauppalaskuilmoitus) esittämisen seurauksista.

Europa-verkkosivuilla on myös luettelo niistä GSP-järjestelmän edunsaajamaista, jotka ovat antaneet Euroopan komissiolle asetuksen (EU) 2015/2447 79 artiklan mukaisen ilmoituksen siitä, että ne aloittavat REX-järjestelmän soveltamisen 1. tammikuuta 2018 (6) tai 1. tammikuuta 2019 (7).

(1) EUVL L 303, 31.10.2012, s. 1.

(2) EUVL L 343, 29.12.2015, s. 1.

(3) EUVL L 343, 29.12.2015, s. 558.

(4) https://ec.europa.eu/taxation_customs/business/calculation-customs-duties/rules-origin/general-aspects-preferential-origin/arrangements-list/generalised-system-preferences/the_register_exporter_system_en

(5) Asetuksen (EU) 2015/2447 92 ja 93 artikla sekä liite 22–07.

(6) Näiden GSP-järjestelmän edunsaajamaiden on sovellettava REX-järjestelmää täysimääräisesti viimeistään 1. heinäkuuta 2019 alkaen.

(7) Näiden GSP-järjestelmän edunsaajamaiden on sovellettava REX-järjestelmää täysimääräisesti viimeistään 1. heinäkuuta 2020 alkaen.